Predkladacia správa

	V dňoch 25. septembra až 5. októbra 2001 uskutoční sa v Montreale  33. zasadnutie Valného zhromaždenia (ďalej „VZ“) Medzinárodnej organizácie civilného letectva (ďalej len „ICAO“). 	

Ciele ICAO sú definované v článku 44 Dohovoru o medzinárodnom civilnom letectve, podľa ktorého organizácia zabezpečuje systematický rozvoj medzinárodného civilného letectva, stanovuje princípy, vypracováva technické normy a predpisy pre medzinárodnú leteckú dopravu, podporuje práce na konštrukcii a prevádzke dopravných lietadiel určených pre mierové účely, podporuje rozvoj leteckých tratí, letísk a navigačných zariadení, podporuje bezpečnosť, pravidelnosť a efektívnosť civilného letectva, zabraňuje hospodárskym stratám, vyvolaným nerozumnou hospodárskou súťažou a zabezpečuje, aby každý štát mal rovnaké príležitosti pre vykonávanie medzinárodných leteckých služieb.

	V súčasnosti má ICAO 186 členských štátov. Najvyšším orgánom ICAO je Valné zhromaždenie, ktoré sa schádza raz za 3 roky. Volí členov Rady ICAO, posudzuje správy, prijíma uznesenia a rozhoduje o otázkach, ktoré mu Rada predloží. Schvaľuje rozpočet a kontroluje výdavky, skúma a dvojtretinovou väčšinou hlasov schvaľuje zmeny Dohovoru, ktoré podliehajú ratifikácii členov. Stanovuje program práce na ďalšie trojročné obdobie. V období medzi zasadnutiami Valného zhromaždenia spravuje záležitosti ICAO Rada, zložená zo zástupcov 33 členských štátov. Ako zakladajúci člen ICAO v rámci Československej republiky sa sukcesiou Dohovoru o medzinárodnej organizácii civilného letectva stala SR samostatným členom uvedenej organizácie dňom 14. 4.1993.

	Pre zabezpečenie účasti Slovenskej republiky na rokovaniach 33. zasadnutia Valného zhromaždenia ICAO sa vláde predkladá na schválenie tento materiál. Jeho súčasťou je návrh účasti a postupu delegácie SR.

Delegáciu SR vedenú ministrom dopravy, pôšt a telekomunikácií budú tvoriť zástupcovia rezortov MDPT SR a MZV SR. Náklady spojené s účasťou budú hradené z finančných prostriedkov vysielajúcich organizácií. 

	Od delegácie Slovenskej republiky sa očakáva aktívne zapájanie sa do koordinačných zasadnutí, ktoré tradične denne pred zasadnutiami VZ a jeho poradných orgánov spolu organizujú Európska únia (EÚ) a Európska konferencia civilného letectva (ECAC) s cieľom presadzovať spoločnú európsku politiku.

	Týmto Valným zhromaždením a voľbou novej Rady ICAO končí aj pôsobenie Slovenskej republiky (zastúpenej JUDr. O. Fabricim) v tomto orgáne ICAO vo volebnom období rokov 1998 – 2001. 

	Priama účasť delegácie SR na 33. zasadnutí Valného zhromaždenia ICAO vyplýva z práv člena tejto medzinárodnej organizácie, z dôvodu volieb do Rady ICAO, zhodnotenia a formulácie programu ICAO na ďalšie trojročné obdobie tak, aby  Slovenská republika si udržala svoju pozíciu v civilnom letectve a posilnila ju aj vo väzbe na integračné aktivity SR.